Projekts

2020. gada Noteikumi Nr.

Rīgā (prot. Nr. . §)

**Kārtība, kādā no psihoaktīvām vielām un procesiem atkarīgas personas saņem sociālās rehabilitācijas pakalpojumus**

Izdoti saskaņā ar

Sociālo pakalpojumu un sociālās palīdzības likuma 13. panta pirmās daļas 4.punktu,

un Bērnu tiesību aizsardzības likuma 48. panta piekto daļu un 49. panta trešo daļu

**I. Vispārīgie jautājumi**

1. Noteikumi nosaka kārtību, kādā no psihoaktīvām vielām – alkohola, narkotiskajām, toksiskajām vai citām apreibinošām vielām – un procesiem atkarīgas pilngadīgas personas, kā arī no psihoaktīvām vielām un procesiem atkarīgi bērni un bērni, kuriem novērota pārmērīga psihoaktīvo vielu lietošana (turpmāk – bērni), par valsts budžeta līdzekļiem saņem sociālās rehabilitācijas pakalpojumus (turpmāk – pakalpojumi), lai panāktu šo personu atteikšanos no psihoaktīvo vielu lietošanas un procesiem, tādējādi uzlabojot viņu fizisko un garīgo veselību, un veicinātu viņu atgriešanos pilnvērtīgā dzīvē.

2. Pakalpojumu sniedzējs ir sociālo pakalpojumu sniedzēju reģistrā reģistrēta persona (turpmāk - sociālās rehabilitācijas institūcija), kura atbilstoši normatīvajiem aktiem par publisko iepirkumu ir ieguvusi tiesības sniegt pakalpojumus un nodrošina pakalpojumu sniegšanu atbilstoši šo noteikumu prasībām.

3. Pakalpojumus var saņemt gan stacionāri, gan ambulatori.

4. Ambulatora pakalpojuma ilgums ir līdz 180 dienām. Stacionāra pakalpojuma ilgums ir līdz 18 mēnešiem bērniem un līdz 12 mēnešiem pilngadīgām personām.

5. Bērni pakalpojumus stacionārā saņem pēc pilna motivācijas un ārstēšanās kursa pabeigšanas narkoloģiskajā ārstniecības iestādē vai pēc narkologa noteiktā ārstēšanās kursa pabeigšanas vai, ja narkologs, izvērtējot bērna veselības stāvokli, secina, ka bērns pārmērīgi lieto psihoaktīvās vielas ar tieksmi uz atkarības attīstību.

6. Bērni pabeidz uzsākto pakalpojumu saņemšanu pēc 18 gadu vecuma sasniegšanas, ja līdz pakalpojumu pilnīgai pabeigšanai atlikuši ne vairāk kā seši mēneši.

7. Pilngadīgas personas pakalpojumus stacionārā saņem pēc pilna ārstēšanās kursa saņemšanas.

8. Pilngadīga persona pakalpojumus atkārtoti var saņemt ne biežāk kā reizi divos gados.

9. Bērnam un pilngadīgai personai ir pienākums līdzdarboties individuālajā sociālās rehabilitācijas plānā noteikto uzdevumu izpildē.

10. Lēmumu par pakalpojumu piešķiršanu, pārtraukšanu un izbeigšanu pieņem Sociālās integrācijas valsts aģentūra (turpmāk – Aģentūra).

**II. Kārtība, kādā bērni saņem pakalpojumus ambulatori**

11. Bērns vai bērna likumiskais pārstāvis (vismaz viens no vecākiem, aizbildnis, bāriņtiesa vai ārpusģimenes aprūpes iestādes vadītājs) ambulatoro pakalpojumu var pieprasīt sociālās rehabilitācijas institūcijā. Sociālās rehabilitācijas institūcijas pārstāvis vienojas ar bērnu vai bērna likumisko pārstāvi par pirmās tikšanās laiku un vietu.

12. Pirmās tikšanās laikā sociālās rehabilitācijas institūcijas speciālists – psihologs, sociālais darbinieks vai narkologs – izvērtē bērna situāciju un atbilstību pakalpojuma piešķiršanas kritērijiem.

13. Bērnam pakalpojumi nodrošināmi, ja bērns atbilst vismaz vienam no šo noteikumu 14. punktā minētajiem kritērijiem.

14. Ambulatora pakalpojuma piešķiršanas kritēriji:

14.1. bērnam ir bijušas psihoaktīvo vielu lietošanas epizodes vai ir atkarība no psihoaktīvajām vielām;

14.2. bērnam ir izveidojusies atkarība no procesiem;

14.3. ir pamatotas aizdomas, ka bērnam varētu izveidoties šo noteikumu 14.1. vai 14.2. apakšpunktā minētie traucējumi.

15. Bērna likumiskais pārstāvis iesniedz iesniegumu sociālās rehabilitācijas institūcijā ar lūgumu bērnam piešķirt pakalpojumus ambulatori.

16. Trīs darbdienu laikā pēc šo noteikumu 12. punktā minētās bērna situācijas izvērtēšanas un šo noteikumu 15. punktā minētā iesnieguma saņemšanas sociālās rehabilitācijas institūcijas speciālists aizpilda šo noteikumu 1.pielikumu, norādot tajā, vai bērnam ir nepieciešams nodrošināt pakalpojumus ambulatori, informē par to bērnu un bērna likumisko pārstāvi, un kopā ar šo noteikumu 15. punktā minēto iesniegumu nosūta to Aģentūrai.

17. Ja sociālās rehabilitācijas institūcijas speciālists uzskata, ka bērnam pakalpojums ambulatori ir nodrošināms prioritārā kārtībā, speciālists to norāda šo noteikumu 1.pielikumā un to paraksta vismaz divi sociālās rehabilitācijas institūcijas speciālisti, to skaitā narkologs vai psihiatrs.

18. Aģentūra triju darbdienu laikā:

18.1. izvērtē saņemto dokumentu atbilstību šajos noteikumos noteiktajām prasībām;

18.2. pieņem lēmumu par pakalpojuma piešķiršanu vai atteikumu piešķirt pakalpojumu, vai bērna uzņemšanu rindā pakalpojuma saņemšanai, vai bērna uzņemšanu prioritārajā rindā pakalpojuma saņemšanai, un par to informē bērnu, bērna likumisko pārstāvi un pakalpojuma sniedzēju.

19. Pakalpojuma sniedzējs:

19.1. iepazīstina bērnu un viņa likumisko pārstāvi ar pakalpojuma sniedzēja iekšējās kārtības noteikumiem, un noslēdz ar bērna likumisko pārstāvi vai bērnu, ja viņš ir sasniedzis 15 gadu vecumu, vienošanos par pakalpojumu sniegšanas nosacījumiem, pušu tiesībām un pienākumiem, paredzot, ka bērns apņemas sadarboties un iesaistīties pakalpojumu kursa pasākumos, bet pakalpojumu sniedzējs nodrošina informācijas aizsardzību, multidisciplināru, uz klientu orientētu un transdiagnostisku pieeju atbilstoši bērna vecumam un vajadzībām, kā arī pozitīvi orientētu rehabilitāciju;

19.2. uz laiku pārtrauc sniegt pakalpojumu, ja veselības stāvokļa izmaiņu dēļ bērnam nepieciešama ārstēšana ārstniecības iestādē, – no dienas, kad bērns ir ievietots ārstniecības iestādē;

19.3. atsāk sniegt pakalpojumu ar dienu, kad bērns atsāk dalību pakalpojumā;

19.4. izbeidz sniegt pakalpojumu šādos gadījumos:

19.4.1. bērnam noteiktais pakalpojuma sniegšanas apmērs ir beidzies;

19.4.2. bērnam pakalpojums ir sniegts nepieciešamajā apmērā;

19.4.3. bērna likumiskais pārstāvis iesniedz iesniegumu par pakalpojuma saņemšanas izbeigšanu;

19.4.4. bērns vai bērna likumiskais pārstāvis bez attaisnojoša iemesla vairāk kā divas nedēļas nav saņēmis nevienu konsultāciju vai nav iesaistījies nevienā citā programmas aktivitātē;

19.4.5. sociālās rehabilitācijas institūcijas narkologs vai psihiatrs ir sniedzis atzinumu, ka bērnam ir kāda no šo noteikumu 2. pielikumā minētajām kontrindikācijām pakalpojuma saņemšanai, kuru dēļ bērnam nav ieteicams turpināt saņemt pakalpojumu;

19.5. pēc pakalpojumu kursa pabeigšanas vai izbeigšanas bērna likumiskajam pārstāvim izsniedz rekomendācijas par tālākām darbībām, kas veicamas, lai mazinātu bērna psihoaktīvo vielu un procesu atkarību veicinošos riskus un atkarību izraisītos riskus;

19.6. nekavējoties informē Aģentūru par bērnam sniegto pakalpojumu pabeigšanas, .pārtraukšanas vai izbeigšanas iemesliem;

19.7. sadarbojas ar citām institūcijām, nodrošinot informācijas apmaiņu ar mērķi veicināt bērna integrāciju sabiedrībā.

**III. Kārtība, kādā bērni saņem pakalpojumus stacionārā**

20. Lai bērns varētu saņemt pakalpojumus stacionārā, bērna likumiskais pārstāvis iesniedz pašvaldības sociālajā dienestā atbilstoši bērna faktiskajai dzīvesvietai šādus dokumentus:

20.1. rakstisku iesniegumu par nepieciešamību saņemt pakalpojumu;

20.2. narkologa atzinumu saskaņā ar šo noteikumu [2.pielikumu](https://likumi.lv/ta/id/147554#piel1), kurā norādīta diagnoze un norāde, ka bērnam nav šo noteikumu [2.pielikuma](https://likumi.lv/ta/id/147554#piel2) 1., 7., 8., 9. punktā minēto kontrindikāciju;

20.3. izrakstu no ambulatorā pacienta medicīniskās kartes par bērna vispārējo veselības stāvokli (veidlapa Nr.027/u).

21. Pēc bērna likumiskā pārstāvja iesnieguma saņemšanas pašvaldības sociālais dienests:

21.1. triju darbdienu laikā novērtē bērna sociālo vidi un kontaktus un sastāda novērtējuma aktu saskaņā ar šo noteikumu [4. pielikumu](https://likumi.lv/ta/id/147554#piel3);

21.2. triju darbdienu laikā, ja dokumenti atbilst noteiktajām prasībām, nosūta šo noteikumu 20. punktā minētos dokumentus, kā arī bērna sociālās vides un kontaktu novērtējuma aktu Aģentūrai;

21.3. kamēr bērns atrodas sociālās rehabilitācijas institūcijā, veic sociālo darbu ar personām, kas dzīvo kopā ar bērnu vienā mājsaimniecībā, kā arī citām personām, ja tas ir iespējams, kas ietekmē bērna sociālo uzvedību;

21.4. ja nepieciešams, pēc sociālās rehabilitācijas pakalpojumu saņemšanas veic sociālo darbu ar bērnu un personām, kas dzīvo kopā ar bērnu vienā mājsaimniecībā, kā arī citām personām, ja tas ir iespējams, kas ietekmē bērna sociālo uzvedību;

21.5. sadarbojas ar sociālās rehabilitācijas institūcijām, nodrošinot informā­cijas apmaiņu un veicinot bērna integrāciju sabiedrībā;

21.6. ja nepieciešams, nodrošina bērnam un viņa likumiskajam pārstāvim nokļūšanu ar transportu sociālās rehabilitācijas institūcijā.

22. Aģentūra triju darbdienu laikā:

22.1. izvērtē saņemtos dokumentus;

22.2. pieņem lēmumu par pakalpojuma piešķiršanu un pakalpojumu sniedzēju, bērna uzņemšanu rindā pakalpojumu saņemšanai vai atteikumu piešķirt pakalpojumus, un par to informē bērna likumisko pārstāvi, narkologu, kurš izsniedzis šo noteikumu 20.2. apakšpunktā minēto atzinumu, un attiecīgo pašvaldības sociālo dienestu;

22.3. ja ir pieņemts lēmums sniegt bērnam pakalpojumus:

22.3.1. izsniedz bērna likumiskajam pārstāvim norīkojumu bērnam uz sociālās rehabilitācijas institūciju;

22.3.[2.](https://likumi.lv/ta/id/147554#p2)nosūta šo noteikumu [20.punktā](https://likumi.lv/ta/id/147554#p5) minētos dokumentus un bērna sociālās vides un kontaktu novērtējuma aktu pakalpojumu sniedzējam.

23. Pakalpojumu sniedzējs:

23.1. iepazīstina bērnu un viņa likumisko pārstāvi ar sociālās rehabilitācijas institūcijas iekšējās kārtības noteikumiem;

23.2. noslēdz ar bērna likumisko pārstāvi vai bērnu, ja viņš ir sasniedzis 15 gadu vecumu, līgumu par pakalpojumu sniegšanas nosacījumiem, pušu tiesībām un pienākumiem, paredzot, ka bērns apņemas pārtraukt psihoaktīvo vielu vai procesu lietošanu un iesaistīties pakalpojumu kursa pasākumos, bet pakalpojumu sniedzējs nodrošina informācijas aizsardzību, multidisciplināru un diferencētu pieeju atbilstoši bērna vecumam un vajadzībām, kā arī pozitīvi orientētu rehabilitāciju;

23.3. pārtrauc sniegt pakalpojumus:

23.3.1. ja veselības stāvokļa izmaiņu dēļ bērnam nepieciešama ārstēšana ārstniecības iestādē, – no dienas, kad bērns ir ievietots ārstniecības iestādē;

23.3.2. ja bērns atrodas prombūtnē (patvaļīgi, bez attaisnojoša iemesla atstājis pakalpojumu sniegšanas vietu, atrodas zināmā prombūtnē pie likumiskā pārstāvja vai ģimenē, un nepiedalās pakalpojumu kursa pasākumos vismaz divas nedēļas pēc kārtas), – no dienas, kad pakalpojumu sniedzējs konstatē bērna prombūtnes faktu;

23.4. atsāk sniegt pakalpojumus (ja pakalpojumu sniegšana tika pārtraukta šo noteikumu 23.3. apakšpunktā minēto iemeslu dēļ) ar dienu, kad bērns ierodas pie pakalpojumu sniedzēja un atsāk dalību pakalpojumu kursa pasākumos;

23.5. izbeidz sniegt pakalpojumus, ja:

23.5.1. bērns atrodas neattaisnotā prombūtnē ilgāk nekā divus mēnešus pēc kārtas;

23.5.2. bērns neievēro vai rupji pārkāpj sociālās rehabilitācijas institūcijas iekšējās kārtības noteikumus un šo noteikumu 23.2. apakšpunktā minētā līguma nosacījumus;

23.5.3. bērna likumiskais pārstāvis iesniedz iesniegumu par pakalpojuma saņemšanas izbeigšanu;

23.5.4. pakalpojumu sniedzēja psihiatrs sniedz atzinumu, ka bērnam ir šo noteikumu 2.pielikuma 2., 3., 4., 5. vai 6. punktā minētās kontrindikācijas;

23.6. pēc pakalpojumu kursa pabeigšanas, pārtraukšanas vai izbeigšanas bērna likumiskajam pārstāvim izsniedz izziņu par saņemtajiem pakalpojumiem, kā arī informē par to bērna dzīvesvietas sociālo dienestu un narkologu, kurš izsniedzis šo noteikumu 20.2. apakšpunktā minēto atzinumu;

23.7. nekavējoties informē Aģentūru par bērnam sniegto pakalpojumu pabeigšanu, pārtraukšanu vai izbeigšanu;

23.8. sadarbojas ar citām institūcijām, nodrošinot informācijas apmaiņu ar mērķi veicināt bērna integrāciju sabiedrībā.

**IV. Kārtība, kādā pilngadīgas personas saņem pakalpojumus ambulatori**

24. Persona ambulatoro pakalpojumu var pieprasīt sociālās rehabilitācijas institūcijā. Sociālās rehabilitācijas institūcijas pārstāvis vienojas ar personu par pirmās tikšanās laiku un vietu.

25. Pirmās tikšanās laikā:

25.1. persona iesniedz iesniegumu ar lūgumu piešķirt pakalpojumus ambulatori;

25.2. sociālās rehabilitācijas institūcijas speciālists – psihologs, sociālais darbinieks vai narkologs – izvērtē personas situāciju un atbilstību pakalpojuma piešķiršanas kritērijiem.

26. Personai ir nepieciešams nodrošināt pakalpojumu ambulatori, ja persona atbilst vismaz vienam no šādiem kritērijiem:

26.1. personai ir izveidojusies psihoaktīvo vielu lietošanas atkarība;

26.2. personai ir izveidojusies datorspēļu, azartspēļu vai mobilā telefona atkarība.

27. Trīs darbdienu laikā pēc šo noteikumu 25. punktā minētās pirmās tikšanās sociālās rehabilitācijas institūcijas speciālists aizpilda šo noteikumu 1.pielikumu, norādot vai personai ir nepieciešams ambulators pakalpojums un informē par to personu, kā arī nosūta personas iesniegumu un šo noteikumu 1.pielikumu Aģentūrai.

28. Aģentūra triju darbdienu laikā:

28.1. izvērtē saņemtos dokumentus;

28.2. pieņem lēmumu par pakalpojuma sniegšanu vai atteikumu piešķirt pakalpojumu, vai personas uzņemšanu rindā pakalpojuma saņemšanai, un par to informē personu un pakalpojuma sniedzēju.

29. Pakalpojuma sniedzējs:

29.1. iepazīstina personu ar pakalpojuma sniedzēja iekšējās kārtības noteikumiem;

29.2. noslēdz ar personu līgumu par pakalpojumu sniegšanas nosacījumiem, pušu tiesībām un pienākumiem, paredzot, ka persona apņemas pārtraukt psihoaktīvo vielu un procesu lietošanu un iesaistīties pakalpojumu kursa pasākumos, bet pakalpojumu sniedzējs nodrošina informācijas aizsardzību, multidisciplināru un diferencētu pieeju atbilstoši personas vajadzībām, kā arī pozitīvi orientētu rehabilitāciju;

29.3. uz laiku pārtrauc sniegt pakalpojumu, ja veselības stāvokļa izmaiņu dēļ personai nepieciešama ārstēšana ārstniecības iestādē, – no dienas, kad persona ir ievietota ārstniecības iestādē;

29.4. atsāk sniegt pakalpojumu ar dienu, kad persona atsāk dalību pakalpojumā;

29.5. izbeidz sniegt pakalpojumu šādos gadījumos:

29.5.1. personai noteiktais pakalpojuma sniegšanas apmērs ir beidzies;

29.5.2. personai pakalpojums ir sniegts nepieciešamajā apmērā;

29.5.3. persona iesniedz iesniegumu par pakalpojuma saņemšanas izbeigšanu;

29.5.4. persona bez attaisnojoša iemesla vairāk kā divas nedēļas nav saņēmusi nevienu konsultāciju vai nav iesaistījusies nevienā citā programmas aktivitātē;

29.5.5. sociālās rehabilitācijas institūcijas narkologs vai psihiatrs ir sniedzis atzinumu, ka personai ir kāda no šo noteikumu 2. pielikumā minētajām kontrindikācijām pakalpojuma saņemšanai;

29.6. pēc pakalpojumu kursa pabeigšanas vai izbeigšanas personai izsniedz rekomendācijas par tālākām darbībām, kas veicamas, lai palīdzētu personai atteikties no psihoaktīvo vielu vai procesu lietošanas;

29.7. nekavējoties informē Aģentūru par personai sniegto pakalpojumu pabeigšanas, pārtraukšanas vai izbeigšanas iemesliem;

29.8. sadarbojas ar citām institūcijām, nodrošinot informācijas apmaiņu ar mērķi veicināt personas integrāciju sabiedrībā.

**V. Kārtība, kādā pilngadīgas personas saņem pakalpojumus stacionārā**

30. Lai pilngadīga persona varētu saņemt pakalpojumus, tā iesniedz pašvaldības sociālajā dienestā atbilstoši dzīvesvietai šādus dokumentus:

30.1. rakstisku iesniegumu par nepieciešamību saņemt pakalpojumu;

30.2. narkologa atzinumu saskaņā ar šo noteikumu [3. pielikumu](https://likumi.lv/ta/id/147554#piel1), kurā norādīta diagnoze, informācija par pabeigtu ārstēšanas kursu un norāde, ka personai nav šo noteikumu [2. pielikumā](https://likumi.lv/ta/id/147554#piel2) minēto kontrindikāciju;

30.3. izrakstu no ambulatorā pacienta medicīniskās kartes par personas vispārējo veselības stāvokli (veidlapa Nr.027/u).

31. Pašvaldības sociālais dienests pēc šo noteikumu [30. punktā](https://likumi.lv/ta/id/147554#p9) minēto dokumentu saņemšanas:

31.1. triju darbdienu laikā, ja dokumenti atbilst noteiktajām prasībām, nosūta tos Aģentūrai;

31.2. kamēr pilngadīgā persona atrodas sociālās rehabilitācijas institūcijā, veic sociālo darbu ar viņas ģimeni, personām, kuras dzīvo ar viņu vienā mājsaimniecībā, kā arī citām personām, kas ietekmē attiecīgās personas sociālo uzvedību;

31.3. ja nepieciešams, pēc sociālās rehabilitācijas pakalpojumu saņemšanas veic sociālo darbu ar personu, kas saņēma pakalpojumu, tās ģimeni un personām, kuras dzīvo kopā ar šo personu vienā mājsaimniecībā, kā arī citām personām, kuras ietekmē šīs personas sociālo uzvedību;

31.4. sadarbojas ar sociālās rehabilitācijas institūcijām, nodrošinot informācijas apmaiņu un veicinot personas integrāciju sabiedrībā.

32. Aģentūra piecu darbdienu laikā:

32.1. izvērtē saņemtos dokumentus;

32.2. pieņem lēmumu par pakalpojumu piešķiršanu un pakalpojumu sniedzēju, personas uzņemšanu rindā pakalpojumu saņemšanai vai atteikumu piešķirt pakalpojumus un par to informē personu, narkologu, kurš izsniedzis šo noteikumu 30.2. apakšpunktā minēto atzinumu, un attiecīgo pašvaldības sociālo dienestu;

32.3. ja ir pieņemts lēmums sniegt pakalpojumus:

32.3.1. izsniedz personai norīkojumu uz sociālās rehabilitācijas institū­ciju;

32.3.2. nosūta šo noteikumu [30.punktā](https://likumi.lv/ta/id/147554#p9) minētos dokumentus pakalpojumu sniedzējam.

33. Pakalpojumu sniedzējs:

33.1. iepazīstina personu ar sociālās rehabilitācijas institūcijas iekšējās kārtības noteikumiem;

33.2. noslēdz ar personu līgumu par pakalpojumu sniegšanas nosacījumiem, pušu tiesībām un pienākumiem, paredzot, ka persona apņemas pārtraukt psihoaktīvo vielu vai procesu lietošanu un iesaistīties pakalpojumu kursa pasākumos, bet pakalpojumu sniedzējs nodrošina informācijas aizsardzību, multidisciplināru un diferencētu pieeju atbilstoši personas vecumam un vajadzībām, kā arī pozitīvi orientētu rehabilitāciju;

33.3. pārtrauc sniegt pakalpojumus uz ārstēšanās laiku, ja veselības stāvokļa izmaiņu dēļ personai nepieciešama ārstēšana ārstniecības iestādē;

33.4. izbeidz sniegt pakalpojumus, ja:

33.4.1. persona zaudējusi motivāciju pakalpojumu saņemšanai un to ir apliecinājusi pakalpojumu sniedzējam rakstiskā iesniegumā;

33.4.2. persona neievēro vai rupji pārkāpj sociālās rehabilitācijas institūcijas iekšējās kārtības noteikumus un šo noteikumu 33.2. apakšpunktā minētā līguma nosacījumus;

33.4.3. persona patvaļīgi, bez attaisnojoša iemesla atstāj pakalpojumu sniegšanas vietu un nepiedalās pakalpojumu kursa pasākumos vismaz divas dienas;

33.5. pēc pakalpojumu kursa pabeigšanas, pārtraukšanas vai izbeigšanas personai izsniedz izziņu par saņemtajiem pakalpojumiem, kā arī informē par to personas dzīvesvietas sociālo dienestu un narkologu, kurš izsniedzis šo noteikumu 30.2. apakšpunktā minēto atzinumu;

33.6. nekavējoties informē Aģentūru par personai sniegto pakalpojumu pabeigšanu, pārtraukšanu vai izbeigšanu;

33.7. sadarbojas ar citām institūcijām, nodrošinot informācijas apmaiņu ar mērķi veicināt personas integrāciju sabiedrībā.

**IV. Noslēguma jautājums**

34. Atzīt par spēku zaudējušiem Ministru kabineta 2006.gada 6.novembra noteikumus Nr.914 "Kārtība, kādā no psihoaktīvām vielām atkarīgās personas saņem sociālās rehabilitācijas pakalpojumus" (Latvijas Vēstnesis, 2006, 180.nr.; 2011, 205.nr.; 2014, 32.nr.).

Ministru prezidents A.K.Kariņš

Labklājības ministre R.Petraviča

15.05.2020.

I. Martinsone

64331825, Inga.Martinsone@lm.gov.lv